Flere børn skal komme i skole på egen hånd. Sådan lyder budskabet i en ny kampagne, som otte nordjyske kommuner står bag. Der er nemlig alt for mange forældre der henter og bringer deres børn i skole, og det kan gå ud over børnenes indlæring.

Parkeringspladsen ved Muldbjergskolen i Hjørring fyldes godt op, når klokken ringer ud. Spørger man mødrene Majbritt Jensen og Rikke Kronborg, virker årsagen til at være den samme. - Mit hønemorinstinkt overtalte mig til at køre op og hente ham for at sikre, han kommer godt på vej, siger Majbritt Jensen, fra Hjørring. - Der er så meget trafik, så jeg tør faktisk ikke lade ham cykle selv længere, siger Rikke Kronborg. De mange forældre, der henter deres børn giver udfordringer, selvom corona har taget lidt af trykket - Den er stor og specielt på Skolevangen her. Vi har kunnet se det her under corona, hvor meget trafik er forsvundet af gode grunde, siger Mads Albertsen, skoledistriktsleder for Sydøstskolen i Hjørring. Nu vil en ny kampagne gøre op med elevchaufførerne. Ærgerligt at se så mange bliver kørt i skole Det er otte nordjyske kommuner, heriblandt Hjørring Kommune, der står bag kampagnen. - Vi kan bare se, at problemet vokser. Så synes vi, at når vi appellerer til børns sundhed, komme ud og bevæge sig og få noget frisk luft, så er det ærgerligt at se på, at så mange bliver kørt i skole, siger Søren Smalbro, formand for Teknik- og Miljøudvalget i Hjørring Kommune. I kampagnen sættes der blandt andet fokus på, at opdrage børn til at færdes i trafikken samtidig med, at motion inden skoledagen giver øget koncentration i timerne. Ifølge skoledistriktslederen vil det også have en anden effekt. - Jo flere børn vi kan få til at transportere sig selv, desto sikrere bliver vores skolevej jo også, for så fjerner vi noget af trafikken fra Skolevangen, siger Mads Albertsen. Spørger man forældrene, så handler det om at få styrket infrastrukturen omkring skolen. - Det der er mest betryggende for os forældre er, at de kommer sikkert hjem, så selvfølgelig har det noget at sige, at de bliver fulgt over vejen og at der er nogen, der guider dem i trafikken, siger Majbritt Jensen. Søren Smalbro forstår også godt, hvorfor forældrene finder det mere trygt selv at køre deres børn i skole. - Jeg kan 100 procent forstå det. Det vi som kommune så kan gøre er at sikre bedre forhold i form af cykelstier og lignende. Kampagnen kører hele uge 15 og du kan læse mere på ditbarnkanselv.dk